CELEX: 32020D2090
Language: lt
Date: 1607040000000
Title: Europos Centrinio Banko sprendimas (ES) 2020/2090 2020 m. gruodžio 4 d. kuriuo iš dalies keičiamas Sprendimas ECB/2013/10 dėl eurų banknotų nominalų, specifikacijų, atkūrimo, keitimo ir išėmimo iš apyvartos (ECB/2020/60)

2020 12 15   
               
               
                  LT
               
               
                  Europos Sąjungos oficialusis leidinys
               
               
                  L 423/62
               
            
         EUROPOS CENTRINIO BANKO SPRENDIMAS (ES) 2020/2090
         2020 m. gruodžio 4 d.
         kuriuo iš dalies keičiamas Sprendimas ECB/2013/10 dėl eurų banknotų nominalų, specifikacijų, atkūrimo, keitimo ir išėmimo iš apyvartos (ECB/2020/60)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 128 straipsnio 1 dalį,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 16 straipsnį,
         kadangi:
         
                     (1)
                  
                  
                     yra išaugęs išimtų iš apyvartos eurų banknotų kopijų, kurias visuomenė gali supainioti su tikrais eurų banknotais, skaičius, nepaisant to, kad ant kai kurių šių kopijų yra smulkios ir nelengvai pastebimos nuorodos, kad tai yra „kopijos“, „nėra teisėta mokėjimo priemonė“ arba „turėtų būti naudojama tik filmuose ar kaip rekvizitai“, kadangi tokios kopijos optiškai atrodo kaip eurų banknotai ir atkartoja tam tikras banknotų apsaugos priemones. Šios kopijos dažniausiai siūlomos ir įsigyjamos elektroninės prekybos vietose arba interneto svetainėse. Kopijos, dėl kurių kyla rizika, kad visuomenė jas gali supainioti su tikrais eurų banknotais, yra neteisėtos remiantis Sprendimu ECB/2013/10 (1). Dėl to yra svarbu priimti priemones, skirtas sumažinti ir galiausiai sustabdyti tolesnį jų platinimą. Konkrečiai aiškiau apibrėžus neteisėtos veiklos draudimą, padidėtų teisinis aiškumas. Tuo pat metu yra svarbu turėti galimybę taikyti išimtį su tam tikromis kopijomis susijusiai veiklai, jeigu Eurosistema mano, kad visuomenė negali supainioti jų su tikrais eurų banknotais;
                  
               
                     (2)
                  
                  
                     todėl reikėtų atitinkamai iš dalies pakeisti Sprendimą ECB/2013/10,
                  
               PRIĖMĖ ŠĮ SPRENDIMĄ:
         
            1 straipsnis
            Dalinis pakeitimas
            Sprendimo ECB/2013/10 2 straipsnis pakeičiamas taip:
            
               
                  „2 straipsnis
                  Eurų banknotų atkūrimo taisyklės
                  
                     1.   Kopija – tai bet koks materialus ar nematerialus atvaizdas, kuriame naudojamas visas eurų banknotas ar jo dalis, kaip nurodyta 1 straipsnyje, arba atskiros jo dizaino elementų dalys, pavyzdžiui, inter alia, spalva, matmenys, raidės ar simboliai, kurių atvaizdas gali būti panašus į tikrą eurų banknotą ar suteikti bendrą tikro eurų banknoto įspūdį, nepaisant to:
                     
                                 a)
                              
                              
                                 koks paveikslo dydis; arba
                              
                           
                                 b)
                              
                              
                                 kokia medžiaga (medžiagos) arba technika (technikos), buvo naudojama (naudojamos) jį gaminant; arba
                              
                           
                                 c)
                              
                              
                                 ar buvo pakeisti ar pridėti eurų banknoto dizaino elementai, pavyzdžiui, raidės ar simboliai.
                              
                           
                  
                     2.   Išskyrus atvejus, kai ECB ar NCB pritaria dėl išimties taikymo, kaip nurodyta 5 dalyje, kopijos, neatitinkančios 3 dalyje įtvirtintų kriterijų, laikomos neteisėtomis ir jų gamyba, turėjimas, gabenimas, platinimas, pardavimas, reklamavimas, importas į Sąjungą ir naudojimas arba bandymas naudoti sandoriuose yra draudžiamas.
                  
                  
                     3.   Kopijos, atitinkančios toliau nurodytus kriterijus, laikomos teisėtomis, nes nėra rizikos, kad visuomenė gali jas supainioti su tikrais eurų banknotais:
                     
                                 a)
                              
                              
                                 1 straipsnyje nurodyto eurų banknoto vienpusės kopijos, jei kopijos dydis yra 125 % ar dar didesnis arba 75 % ar dar mažesnis už 1 straipsnyje nurodyto atitinkamo eurų banknoto ilgį ir plotį; arba
                              
                           
                                 b)
                              
                              
                                 1 straipsnyje nurodyto eurų banknoto dvipusės kopijos, jei kopijos dydis yra 200 % ar dar didesnis arba 50 % ar dar mažesnis už 1 straipsnyje nurodyto atitinkamo eurų banknoto ilgį ir plotį; arba
                              
                           
                                 c)
                              
                              
                                 1 straipsnyje nurodyto eurų banknoto atskirų dizaino elementų kopijos, jei toks dizaino elementas nėra vaizduojamas į banknotą panašiame fone; arba
                              
                           
                                 d)
                              
                              
                                 vienpusės kopijos, vaizduojančios eurų banknoto priekinės pusės arba antrosios pusės dalį, jei tokia dalis yra mažesnė nei vienas trečdalis 1 straipsnyje nurodyto eurų banknoto tikros priekinės pusės arba antrosios pusės; arba
                              
                           
                                 e)
                              
                              
                                 kopijos padarytos iš medžiagos, kuri aiškiai skiriasi nuo popieriaus, ir kuri aiškiai atrodo ir jaučiama skirtingai negu banknotams kurti naudojama medžiaga; arba
                              
                           
                                 f)
                              
                              
                                 nematerialios kopijos, elektroniniu būdu prieinamos interneto svetainėse, perduodant laidais ar bevieliu ryšiu arba bet kuriomis kitomis priemonėmis, ir kurios sudaro galimybę visuomenės nariams prieiti prie šių nematerialių kopijų jų pasirinktoje vietoje ir pasirinktu laiku, jei:
                                 
                                             —
                                          
                                          
                                             įstrižai kopijos Arial šriftu arba šriftu, panašiu į Arial, uždėtas žodis SPECIMEN (pavyzdys) (arba jo atitikmuo kita Europos Sąjungos oficialiąja kalba),
                                          
                                       
                                             —
                                          
                                          
                                             elektroninės kopijos skiriamoji geba esant 100 % jos dydžio neviršija 72 taškų colyje,
                                          
                                       
                                             —
                                          
                                          
                                             žodžio SPECIMEN (arba jo atitikmens kita Europos Sąjungos oficialiąja kalba) ilgis yra ne mažesnis kaip 75 % kopijos ilgio,
                                          
                                       
                                             —
                                          
                                          
                                             žodžio SPECIMEN (arba jo atitikmens kita Europos Sąjungos oficialiąja kalba) aukštis yra ne mažesnis kaip 15 % kopijos pločio,
                                          
                                       
                                             —
                                          
                                          
                                             žodis SPECIMEN (arba jo atitikmuo kita Europos Sąjungos oficialiąja kalba) yra neskaidrios (nepermatomos) spalvos, kontrastuojančios su 1 straipsnyje nurodyto atitinkamo eurų banknoto vyraujančia spalva.
                                          
                                       
                           
                  
                     5.   Išimties tvarka ECB arba atitinkamas NCB, kaip taikytina, gavę rašytinį prašymą, gali duoti sutikimą taikyti 2 dalyje įtvirtinto draudimo išimtį kopijai, neatitinkančiai 3 dalyje nustatytų kriterijų, jeigu ECB arba atitinkamas NCB mano, kad visuomenė tokios kopijos negali supainioti su tikru eurų banknotu, kaip nurodyta 1 straipsnyje. Jei kopija yra pagaminta tik vienos valstybės narės, kurios valiuta yra euro, teritorijoje, pirmiau nurodyti prašymai taikyti išimtį adresuojami tos valstybės narės NCB. Visais kitais atvejais tokie prašymai adresuojami ECB.
                  
                  
                     6.   Eurų banknotų atkūrimo taisyklės taip pat taikomos eurų banknotams, kurie pagal šį sprendimą buvo pašalinti iš apyvartos arba prarado teisėtos mokėjimo priemonės statusą.“
                  
               
            
         
         
            2 straipsnis
            Baigiamosios nuostatos
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Frankfurte prie Maino 2020 m. gruodžio 4 d.
            
               
                  ECB Pirmininkė
               
               Christine LAGARDE
            
         
         
            (1)  2013 m. balandžio 19 d. Sprendimas ECB/2013/10 dėl eurų banknotų nominalų, specifikacijų, atkūrimo, keitimo ir išėmimo iš apyvartos (OL L 118, 2013 4 30, p. 37).